Alt fra USA og Storbritannien kommer til Danmark med en vis forsinkelse, lyder et gammelt mundheld. Det passer bare ikke.

Flere problemer, som ifølge den offentlige debat er kommet til Danmark fra USA og Storbritannien, er i virkeligheden slet ikke problemer i Danmark – folk antager blot, at det forholder sig sådan.

Socialdemokraten Kaare Dybvad Bek har gjort sig denne iagttagelse gennem længere tid. Han kalder fænomenet for ’falsk problemimport’ og ser det især på den danske venstrefløj. Der mener han, at det ligefrem dyrkes som en disciplin.